Document ID: 32003R1966

Κανονισμός (ΕΚ) αριθ. 1966/2003 της Επιτροπής
της 7ης Νοεμβρίου 2003
για την τροποποίηση του κανονισμού (ΕΚ) αριθ. 834/95 για την κατάταξη εμπορευμάτων στη συνδυασμένη ονοματολογία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), όπως τροποποιήθηκε τελευταία από τον κανονισμό (ΕΚ) αριθ. 1789/2003(2), και ιδίως το άρθρο 9 παράγραφος 1,
Εκτιμώντας τα ακόλουθα:
(1) Ο κανονισμός (ΕΚ) αριθ. 834/95 της Επιτροπής, της 12ης Απριλίου 1995, για την κατάταξη εμπορευμάτων στη συνδυασμένη ονοματολογία(3), καθορίζει τις διατάξεις για την κατάταξη πλεκτού έτοιμου είδους στη συνδυασμένη ονοματολογία.
(2) Στην απόφασή του για τις κοινές υποθέσεις C-260/00 έως C-263/00(4) σχετικά με την κατάταξη επιγονάτιων και άλλων επιδέσμων, το Δικαστήριο των Ευρωπαϊκών Κοινοτήτων καθόρισε τα κριτήρια με βάση τα οποία γίνεται η διάκριση μεταξύ των συνηθισμένων τύπων επιδέσμων που εξυπηρετούν ένα γενικό σκοπό, και των τύπων εκείνων που έχουν σχεδιασθεί έτσι ώστε να επιτελέσουν μία συγκεκριμένη ιατρική λειτουργία και επομένως κατατάσσονται στην κλάση 9021 της συνδυασμένης ονοματολογίας.
(3) Για να εξασφαλιστεί η ομοιόμορφη εφαρμογή της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87, είναι αναγκαίο να προσδιορισθούν οι λόγοι για τη δασμολογική κατάταξη του εμπορεύματος που αναφέρεται στο παράρτημα του κανονισμού (ΕΚ) αριθ. 834/95 της Επιτροπής, προκειμένου να αποσαφηνισθεί γιατί το υπό κατάταξη προϊόν αποτελεί συνήθη τύπο επιγονάτιου.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στη στήλη 3 (αιτιολογία) του παραρτήματος του κανονισμού (ΕΚ) αριθ. 834/95 προστίθεται η ακόλουθη παράγραφος:
"Η κατάταξη του είδους στην κλάση 9021 ως συσκευή ορθοπεδικής αποκλείεται, καθώς οι αρθρώσεις δεν προσαρμόζονται σε μία συγκεκριμένη αναπηρία του ασθενούς. Επιπλέον, το είδος δεν παρουσιάζει υψηλό βαθμό ακρίβειας.
Επομένως, το είδος αποτελεί σύνηθες υποστήριγμα για γενική χρήση, και δεν εξυπηρετεί κανένα συγκεκριμένο ιατρικό σκοπό.
Η ρύθμιση του είδους γύρω από τη γάμπα μέσω δύο ταινιών τύπου 'velcro', δεν εξυπηρετεί κανένα συγκεκριμένο ιατρικό σκοπό, καθώς οι ταινίες τύπου 'velcro' απλώς συγκρατούν το επιγονάτιο στη θέση του."
Άρθρο 2
Ο παρών κανονισμός αρχίζει να ισχύει την εικοστή μέρα μετά από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Νοεμβρίου 2003.

Labels: 0
3